दशरथ रंगशाला राखेप आफैंले संरक्षण गर्ने
राष्ट्रिय खेलकुद परिषद् (राखेप) ले त्रिपुरेश्वरस्थित दशरथ रंगशालाको मैदान आफैंले संरक्षण गर्ने भएको छ ।
काठमाडौँ — राष्ट्रिय खेलकुद परिषद् (राखेप) ले त्रिपुरेश्वरस्थित दशरथ रंगशालाको मैदान आफैंले संरक्षण गर्ने भएको छ ।राखेपमातहत रहेको दशरथ रंगशालाको खेल मैदान लामो समयदेखि अखिल नेपाल फुटबल संघ (एन्फा) ले मर्मत सम्भार तथा संरक्षण गर्दै आएकामा मैदानको गुणस्तर र स्तरोन्नतिमा सन्तोषजनक कार्य नभएको भन्दै राखेपले अब उप्रान्त आफैंले संरक्षण गर्ने जनाएको छ । संरक्षण गर्ने प्रारम्भिक कार्य मंगलबारदेखि सुरु भएको जनाइएको छ ।राष्ट्रिय खेलकुद विकास नियमावली २०७९ को परिच्छेद नियम २० को उपनियम (३) मा पनि राखेपमातहतका भौतिक पूर्वाधारको संरक्षण र सम्वर्द्धन राखेपले नै गर्ने उल्लेख छ । उक्त खेल मैदानको संरक्षण गर्न दैनिक आवयश्क पर्ने जनशक्तिको पनि व्यवस्था गरिसकेको राखेपले जनाएको छ ।रंगशालाकै कमजोर अवस्थाका कारण फिफा विश्वकप २०२६ को छनोट चरणको खेल नेपालले गुमाएको थियो । आफ्नो मैदानमा खेल्नुपर्ने खेल अब नेपालले बहराइनमा गएर खेल्दै छ । मैदान संरक्षणप्रति एन्फाको लापरबाही देखिएको राखेपको ठहर छ ।